Antenneforening overhaler TDC og fiberselskaberne indenom - evercall ApS
evercall ApS Få vores nyheder på mail
Antenneforening overhaler TDC og fiberselskaberne indenom
Pressemeddelelse • Nov 01, 2010 11:41 CET
Som den første antenneforening i landet kan Kalundborgegnens Antennelaug nu tilbyde sine medlemmer én samlet TV- og telepakke bestående af TV, internet, IP-fastnettelefoni, mobiltelefoni og mobilt bredbånd. Hele pakken er foreningens egen og er helt uafhængig af de store teleudbydere, hvilket markerer et vigtigt skridt i en branche, hvor de store dominerer billedet.
"Hidtil har det kun været de store teleselskaber, som har kunnet tilbyde hele paletten, men da har produkterne været spredt ud over flere underliggende selskaber, hvilket ikke gør livet let for kunderne," siger forretningsfører i Kalundborgegnens Antennelaug, Ivan Thygesen. "Hos os er det hele samlet på ét sted, hvilket sikrer meget bedre service, større sammenhæng mellem produkterne og en lavere pris for medlemmerne".
Mange antenneforeninger er under hårdt pres, fordi fiberselskabernes enorme satsning med at nedgrave fiber i hele bysamfund på én gang truer med at trække tæppet væk under foreningernes medlemsgrundlag. Det er imidlertid ikke en faktor, som får Ivan Thygesen til at ryste på hånden. "Fiberselskaberne har nok store budgetter, men vi giver medlemmerne mere for pengene og en langt mere nærværende service, og med vores nye 5-stjernede produktpakke er vores tilbud til medlemmerne både bedre og billigere end fiberselskabernes." fortæller Ivan Thygesen.
Betegnelsen "5-stjernet" kommer fra de fem produktkomponenter i pakken, som har fået navnet «Ka-mer'«. Pakken er kommet i stand i samarbejde med telefonselskabet evercall, som har specialiseret sig i telefoni til antenneforeninger. Ka-mer' pakken lanceres officielt på Kalundborg-messen 30-31. oktober.